Soektog na vermiste vierjarige eindig tragiesMpho Albert March (Foto: Verskaf) ’n Geregtelike doodsondersoek word gedoen nadat Mpho Albert March se liggaam Vrydag gevind is. Die vierjarige kind het vroeër vandeesweek naby die Thabapatswa-nedersetting by Tweespruit in die Oos-Vrystaat verdwyn. Brig. Motantsi Makhele, woordvoerder van die polisie, het in ’n verklaring gesê ’n gemeenskapslid het vanmiddag op Mpho se liggaam afgekom toe dié hout gaan haal het. Die kind het met sy gesig na onder gelê en het kneusplekke aan sy gesig gehad. Maroela Media het vroeër berig Mpho is Maandag as vermis aangemeld nadat hy glo saam met ’n tienerseun veld toe gegaan en nie weer teruggekeer het nie. Volgens die tienerseun het Mpho moeg gelyk. Die tienerseun het vir Mpho gesê hy moet vir hom wag terwyl hy die ander beeste gaan haal wat ’n entjie van die res van die kudde af gewei het. Toe die tienerseun weer terugkeer na die plek waar hy Mpho gelos het, was hy skoonveld. Die gebied is glo ook dig bebos. Mpho se ma, Anastatia March, het self na Mpho gaan soek. Toe sy hom nie kry nie, het sy die polisie van sy verdwyning verwittig.